M. Fronc, minister školstva SR: (2005-02-08):
Pani poslankyňa Rusnáková, áno, viem o probléme financovania toptímu. Rozbehla sa veľmi horúca diskusia. Záverečné rozhodnutie urobím na základe diskusie v Rade ministra pre šport, ktorá je zložená naozaj zo špičkových odborníkov. A tu by som rád reagoval na pána poslanca Džupu. Kľúčoví ľudia, ktorí  kľúčové rozhodnutia navrhujú pre ministra školstva, sú absolútne známe špičkové osobnosti, ktoré pôsobili v športe, v tejto rade, ako je pán Filc, pán Vengloš, pani Mračnová a podobne. Čiže v prvom rade sa opieram o takéto osobnosti. A, samozrejme, za výslednú réžiu je zodpovedný minister, ale myslím si, že tí športovci majú kľúčové slovo. A ešte k tomu, čo hovoril pán poslanec Čaplovič, tri krátke poznámky. Čo sa týka SZTK, naozaj si myslím, že to, čo sme urobili, bolo v poriadku. SZTK v tomto období už fungoval ako brzda rozvoja športu. A nemám nič proti tomu, aby v budúcnosti na základe dobrovoľnosti jednotlivých športových zväzov sa vytvorila organizácia, ktorú si tieto športové zväzy budú z peňazí, ktoré dostanú, financovať a ktorá bude poskytovať tie služby spoločne, ktoré treba, aby poskytovala. Ale myslím, že naozaj treba, aby to vzniklo na základe záujmu a potrieb samotných zväzov. Druhá vec, čo sa týka financovania športu. Je naozaj pravdou, že v porovnaní, tak ako aj pani poslankyňa Rusnáková uviedla, s inými krajinami na Slovensku ide značná časť prostriedkov na podporu športu zo štátneho rozpočtu. Je to, keby sme hovorili percentuálne, na jednom z popredných miest. Ale treba povedať, myslím, že tomu pomôže aj nový návrh zákona, o ktorom, verím, budeme tuná rokovať, diskutovať, čo sa týka zákona o športe, pretože do športu sa dostávajú aj iné prostriedky, ktoré dnes možno, ani to, ako sa s nimi nakladá, nie celkom dobre vieme identifikovať. A v tej súvislosti by som rád povedal aj to, že často zaznievajú kauzy. Ja nemám chuť zakrývať žiadnu kauzu, čo sa týka financovania športu, ale tie mnohé veci sú aj preto, že športové zväzy fungujú ako občianske združenia. Nemajú povinnosť nejako zvláštnu, aby financovanie, ekonomiku zabezpečovali profesionálni ľudia. A ak takéto veci v tom športovom zväze zabezpečujú ľudia, ktorí nie sú profesionáli, nemajú na to príslušné vzdelanie, tak sa stáva, že robia mnohé chyby neúmyselne. Ale je to potom, samozrejme, vynakladanie finančných prostriedkov, ktoré nie je v súlade s určením danej dotácie. Čiže to je nielen o tom, že je to nejaký zlý úmysel, ale je to aj neznalosť. Ale aj tento moment sme zachytili a chceme ho ošetriť v zákone o športe. Posledná poznámka, pretože tu musím povedať, že mi istým spôsobom pán poslanec Čaplovič prehovoril z duše. Vnímam ten problém, ktorý on spomenul, v súvislosti s prezentáciou  týchto vecí vo verejnoprávnej televízii. Pokladám naozaj za potrebné, aby verejnoprávna televízia sa v oveľa väčšej miere zaoberala problémami športu, kultúry, vzdelávania, vecami, ktoré sú dôležité pre spoločnosť, pre fungovanie, a aby aj zabezpečovala práve istú osvetu, isté vzdelávanie aj istú, nazvem to ako pedagóg, výchovu občanov k mnohým hodnotám. Myslím si, že v tomto smere aj ja teda vnímam, že sú veľké nedostatky, ktoré už začínam pociťovať vážne. A vnímam teda, že aj tuná vy, páni poslanci, asi si toto už uvedomujete. Ďakujem.